รายการเดินหน้าประเทศไทย : เดินหน้าหมู่บ้านเกษตรอินทรีย์ แหล่งเช็คอินท่องเที่ยวใหม่
นายบุณยฤทธิ์ กัลยาณมิตร  อธิบดีกรมการค้าภายใน กล่าวผ่านรายการเดินหน้าประเทศไทยว่า กระทรวงพาณิชย์กำลังเดินหน้าผลักดันให้หมู่บ้านที่ทำเกษตรอินทรีย์เป็นสถานที่ท่องเที่ยวและเป็นจุดเช็คอินแห่งใหม่ของนักท่องเที่ยวชาวไทยและต่างชาติ ตามที่รัฐบาลได้ตั้งไว้เป็นวาระแห่งชาติ เพื่อให้ประเทศไทยเป็นศูนย์กลางการผลิตการบริโภค การขายสินค้าและบริการด้านเกษตรอินทรีย์ ในภูมิภาค โดยภายใน 5 ปีนี้ ตั้งแต่ปี 2560 จนถึงปี 2564 จะต้องเพิ่มพื้นที่การทำเกษตรอินทรีย์จากเดิมทั่วประเทศ 3 แสนไร่ เป็น 6 แสนไร่ และเพิ่มจำนวนผู้ทำเกษตรอินทรีย์จากกว่า 10,000 รายทั่วประเทศให้เป็นไม่น้อยกว่า 30,000 ราย ซึ่งหลังจากนี้กระทรวงพาณิชย์จะเดินหน้าสร้างการรับรู้ในเรื่องของการทำเกษตรอินทรีย์ ในประเทศให้มีมาตรฐานระดับสากลและหาตลาดเชื่อมโยงให้ผู้ผลิตมีที่จำหน่ายสินค้า เพื่อสร้างรายได้ให้กับเกษตรกร 

อย่างไรก็ตาม ในปีนี้กระทรวงพาณิชย์มีแผนที่จะขยายหมู่บ้านเกษตรอินทรีย์ เพิ่มอีก 4 หมู่บ้าน กระจายตามภูมิภาคต่างๆ ซึ่งเจ้าหน้าที่จะเข้าไปศึกษาและพิจารณาคัดเลือก  โดยในหมู่บ้านจะต้องมีเกษตรกรที่ทำเกษตรอินทรีย์ไม่น้อยกว่าร้อยละ 50 จากเกษตรกรในหมู่บ้านทั้งหมด รวมถึงจะพัฒนาต่อยอดให้หมู่บ้านเกษตรอินทรีย์เป็นแหล่งท่องเที่ยว ซึ่งจะสามารถสร้างรายได้เข้าประเทศได้อีกทางหนึ่ง


เพชรทัย เกิดโชติ/สวท.